En bro mellem Røsnæs på Sjælland og Hou syd for Aarhus med to vejbaner og dobbeltspor vil koste 117,9 milliarder kroner. Det er bundlinjen i analysen af af en Kattegatbro, som de syv trafikforligspartier bestilte i 2009.

Prisen er så høj, at Kattegatbroen ikke er et projekt, som transport- og bygningsminister Hans Chr. Schmidt (V) vil gå videre med. Det fastslog han onsdag efter præsentationen for trafikforligskredsen (V, S, DF, LA, R, K, SF).

Trafikordførere Rasmus Prehn (S) og Andreas Steenberg (R) afskriver ikke projektet, men vil vente med det til efter Femernprojektets færdiggørelse, mens Kim G. Christiansen (DF) ønsker en principbeslutning inden for to år. Han mener, at der er anvendt temmelig konservative tal i analysen.

Trafikspringet sættes til 1,25, mens det er 1,40 for Femernforbindelsen. Trafikspring er betegnelsen for en pludselig trafikstigning på en strækning, når der kommer nye og forbedrede muligheder for trafikanterne.

Af andre faktuelle detaljer opereres der med en budgetbuffer på 50 procent, mens Finansministeriet normalt kræver 30 procent. Realrenten sættes til 3 procent, mens den er nærmest nul i dag. Og endelig er landanlæg regnet med, som alligevel skal bygges.

Den samlede pris på 117,9 mia. kroner fordeler sig med 95,2 mia. til kyst-til-kyst-forbindelse, 6,7 mia. til vejanlæg - primært resten af motorvejen til Kalundborg - samt 16 mia. til jernbaneanlæg til højhastighedstog.

Staten skal bidrage med 51 mia. kr., hvis broen skal være tilbagebetalt på 40 år, og tilskuddet faldet til 5 mia. med gunstigere forudsætninger.